FI Euroopan unionin virallinen lehti C 473/33

KERTOMUS

ITERistä ja fuusioenergian kehittämisestä vastaavan eurooppalaisen yhteisyrityksen tilinpäätöksestä varainhoitovuodelta 2015 sekä yhteisyrityksen vastaus

(2016/C 473/05)

SISÄLLYS

Kohta Sivu JOHDANTO 1–3 34 TARKASTUSLAUSUMAN PERUSTANA OLEVAT TIEDOT 4 34 TARKASTUSLAUSUMA 5–17 34 Lausunto tilien luotettavuudesta 10 35 Lausunto tilien perustana olevien toimien laillisuudesta ja asianmukaisuudesta 11 35 Tiettyjä seikkoja painottava kappale 12–17 36 HUOMAUTUKSET TALOUSARVIO- JA VARAINHALLINNOSTA 18–19 37 Tilinpäätöksen esittäminen 18 37 Varainhoitovuoden 2015 talousarvion toteuttaminen 19 37 HUOMAUTUKSET YHTEISYRITYKSEN VALVONTAJÄRJESTELMIIN SISÄLTYVISTÄ KESKEISISTÄ KONTROLLEISTA 20–25 37 Operatiiviset hankinnat ja avustukset 21–22 38 Operatiivisten hankintasopimusten ja avustusten yleinen valvonta ja seuranta 23–25 39 MUUT SEIKAT 26–30 39 Petostentorjuntastrategia 26 39 Oikeusperusta 27–29 39 Vuotuinen toimintakertomus 30 40 AIEMMIN ESITETTYJEN HUOMAUTUSTEN SEURANTA 31–36 40 Teollis- ja tekijänoikeudet ja teollisuuspolitiikka 31–33 40 Isäntävaltiosopimus 34–35 40 Henkilöstösääntöjen soveltamissäännöt 36 40 LIITE 41

JOHDANTO

1. ITERin (1) ja fuusioenergian kehittämisestä vastaava eurooppalainen yhteisyritys (F4E) perustettiin 35 vuodeksi maaliskuussa 2007 (2). Fuusiotoiminnot oli tarkoitus kehittää Ranskan Cadaracheen, mutta yhteisyrityksen toimipaikka on Barcelonassa.

2. Yhteisyrityksen tehtävänä on (3): a) vastata Euratomin osuudesta fuusioenergia-alan kansainvälisessä ITER-organisaatiossa (4) b) vastata Euratomin osuudesta Japanin kanssa toteutettavissa fuusioenergian nopeaan toteuttamiseen tähtäävissä laajemman lähestymistavan toimissa (yhteisissä täydentävissä fuusiotutkimustoimissa) c) valmistella ja koordinoida toimintaohjelmaa, jolla valmistellaan koefuusioreaktorin ja muiden asiaan liittyvien laitteistojen, kuten kansainvälisen fuusiomateriaalien säteilytyslaitoksen rakentamista.

3. Yhteisyrityksen osakkaita ovat Euroopan atomienergiayhteisö (Euratom), jota edustaa Euroopan komissio, Euratomin jäsenvaltiot sekä muut maat, jotka ovat tehneet Euratomin kanssa yhteistyösopimuksen hallitun ydinfuusion alalla (31. joulukuuta 2015 alkaen: Sveitsi).

TARKASTUSLAUSUMAN PERUSTANA OLEVAT TIEDOT

4. Tilintarkastustuomioistuimen valitsema tarkastustapa käsittää analyyttiset tarkastustoimenpiteet, tapahtumien testaamisen yhteisyrityksen tasolla ja valvontajärjestelmien keskeisten kontrollien arvioinnin. Tämän lisäksi hyödynnetään muiden tarkastajien relevanttiin työhön perustuvaa evidenssiä ja analysoidaan toimivan johdon vahvistusilmoitukset.

TARKASTUSLAUSUMA 5. Tilintarkastustuomioistuin on tarkastanut Euroopan unionin toiminnasta tehdyn sopimuksen (SEUT) 287 artiklan mukaisesti a) ITERistä ja fuusioenergian kehittämisestä vastaavan yhteisyrityksen tilinpäätöksen (5), joka sisältää tilinpäätöslaskelmat ja selvityksen talousarvion toteuttamisesta (6)31. joulukuuta 2015 päättyneeltä varainhoitovuodelta; ja b) tilien perustana olevien toimien laillisuuden ja asianmukaisuuden. Toimivan johdon velvollisuus 6. Toimiva johto vastaa komission delegoidun asetuksen (EU) N:o 1271/2013 (7) 39 ja 50 artiklan mukaisesti yhteisyrityksen tilinpäätöksen laatimisesta ja sen oikein esittämisestä sekä tilien perustana olevien toimien laillisuudesta ja asianmukaisuudesta. a) Yhteisyrityksen tilinpäätöksen laatimista koskeviin toimivan johdon velvollisuuksiin kuuluu suunnitella, ottaa käyttöön ja ylläpitää sisäisen valvonnan järjestelmä, jonka pohjalta on mahdollista laatia ja esittää oikein tilinpäätös, jossa ei ole petoksesta tai virheestä johtuvaa olennaista virheellisyyttä, valita asianmukaiset tilinpäätöksen laatimisperiaatteet ja soveltaa niitä komission tilinpitäjän (8) vahvistamien kirjanpitosääntöjen mukaisesti sekä laatia kirjanpidolliset arviot, jotka ovat kyseisissä olosuhteissa kohtuulliset. Johtaja vahvistaa yhteisyrityksen tilinpäätöksen sen jälkeen, kun yhteisyrityksen tilinpitäjä on laatinut tilinpäätöksen kaiken käytettävissä olevan tiedon pohjalta ja liittänyt tilinpäätökseen laatimansa ilmoituksen, jossa hän toteaa muun muassa saaneensa kohtuullisen varmuuden siitä, että tilinpäätös antaa kaikilta olennaisilta osiltaan oikean ja riittävän kuvan yhteisyrityksen taloudellisesta asemasta. b) Tilien perustana olevien toimien laillisuutta ja asianmukaisuutta sekä varainhoidon moitteettomuuden periaatteen noudattamista koskeviin toimivan johdon velvollisuuksiin kuuluu suunnitella, ottaa käyttöön ja ylläpitää vaikuttava ja tehokas sisäisen valvonnan järjestelmä, joka sisältää riittävän valvonnan ja tarkoituksenmukaiset toimenpiteet sääntöjenvastaisuuksien ja petosten estämiseksi sekä oikeudelliset toimet, joiden avulla tarvittaessa peritään takaisin aiheettomasti maksetut tai käytetyt varat. Tarkastajan velvollisuus 7. Tilintarkastustuomioistuimen vastuulla on antaa tarkastuksensa perusteella tarkastuslausuma Euroopan parlamentille ja neuvostolle (9) tilinpäätöksen luotettavuudesta sekä tilien perustana olevien toimien laillisuudesta ja asianmukaisuudesta. Tilintarkastustuomioistuin toimittaa tarkastuksensa kansainvälisten tilinpäätösstandardien ja eettisten ohjeiden (IFAC) sekä ylimpien tarkastuselinten kansainvälisten standardien (INTOSAI) mukaisesti. Kyseisissä standardeissa edellytetään, että tilintarkastustuomioistuin suunnittelee ja toimittaa tarkastuksen siten, että sen avulla saadaan kohtuullinen varmuus siitä, onko yhteisyrityksen tilinpäätöksessä olennaisia virheellisyyksiä ja ovatko tilien perustana olevat toimet lailliset ja asianmukaiset. 8. Tarkastuksessa suoritetaan toimenpiteitä, joiden avulla hankitaan tarkastusevidenssiä tilinpäätökseen sisältyvistä luvuista ja siinä esitettävistä muista tiedoista sekä tilien perustana olevien toimien laillisuudesta ja asianmukaisuudesta. Toimenpiteiden valinta perustuu tarkastajan harkintaan ja arvioon siitä, kuinka suuri on riski, että petoksesta tai virheestä johtuen tilinpäätökseen sisältyy olennainen virheellisyys tai tilien perustana olevien toimien kohdalla on jätetty olennaisella tavalla noudattamatta Euroopan unionin lainsäädännön vaatimuksia. Näitä riskejä arvioidessaan tarkastaja arvioi sisäisiä kontrolleja, jotka ovat relevantteja tilinpäätöksen laatimisen ja sen oikein esittämisen kannalta, sekä valvontajärjestelmiä, joiden avulla on tarkoitus varmistaa tilien perustana olevien toimien laillisuus ja asianmukaisuus. Tämän pohjalta tarkastaja suunnittelee olosuhteisiin nähden tarkoituksenmukaiset tarkastustoimenpiteet. Tarkastukseen kuuluu myös sovellettujen tilinpäätösperiaatteiden asianmukaisuuden ja esitettyjen kirjanpidollisten arvioiden kohtuullisuuden sekä tilinpäätöksen yleisen esittämistavan arvioiminen. 9. Tilintarkastustuomioistuin katsoo, että se on saanut tarpeellisen määrän tarkoitukseen soveltuvaa tarkastusevidenssiä jäljempänä esitettävien lausuntojen perustaksi. Lausunto tilien luotettavuudesta 10. Tilintarkastustuomioistuin katsoo, että yhteisyrityksen taloudellinen asema 31 päivänä joulukuuta 2015 sekä sen toimien tulokset ja rahavirrat mainittuna päivänä päättyneeltä varainhoitovuodelta on esitetty tilinpäätöksessä kaikilta olennaisilta osiltaan oikein yhteisyrityksen varainhoitoa koskevien säännösten ja komission tilinpitäjän vahvistamien kirjanpitosääntöjen mukaisesti. Lausunto tilien perustana olevien toimien laillisuudesta ja asianmukaisuudesta 11. Tilintarkastustuomioistuin katsoo, että yhteisyrityksen 31 päivänä joulukuuta 2015 päättyneeltä varainhoitovuodelta annetun tilinpäätöksen perustana olevat toimet ovat kaikilta olennaisilta osiltaan lailliset ja asianmukaiset. Tiettyjä seikkoja painottava kappale 12. Asettamatta kyseenalaiseksi kohdissa 10 ja 11 esitettyjä lausuntoja tilintarkastustuomioistuin pyytää kiinnittämään huomiota seuraaviin seikkoihin. Neuvoston 7. heinäkuuta 2010 hyväksymissä päätelmissä (10) vahvistettiin, että yhteisyrityksen rahoitusosuus on 6,6 miljardia euroa (vuoden 2008 arvon mukaan) alustavasti vuodeksi 2020 suunnitellussa ITER-hankkeen rakennusvaiheessa. Tämä määrä kaksinkertaisti hankkeen rakennusvaiheeseen alun perin budjetoidut menot. Se ei sisältänyt Euroopan komission vuonna 2010 ehdottamaa 663 miljoonan euron määrää, joka oli tarkoitettu kattamaan mahdolliset ennakoimattomat menot (11). 13. ITER-toimien (12) monimutkaisuuden seurauksena on olemassa merkittävä riski, että yhteisyrityksen rahoitusosuus hankkeen rakennusvaiheessa kasvaa (13). Riski johtuu lähinnä hankkeen suoritteiden laajuudessa (14) tapahtuneista muutoksista ja nykyiseen epärealistisena (15) pidettyyn aikatauluun liittyneistä viiveistä. Kansainvälisen ITER-organisaation neuvoston oli alun perin määrä julkaista uudet ITER-hankkeen perusmääreet (laajuus, aikataulu ja kulut) kesäkuussa 2015, mutta julkaisua lykättiin ensin marraskuuhun 2015 ja sitten kesäkuuhun 2016. ITER-organisaation neuvosto hyväksyi 15. ja 16. kesäkuuta 2016 pitämässään kokouksessa ITER-hanketta varten ajan tasalle saatetun yhdennetyn aikataulun, jonka mukaan rakennusvaiheen strateginen välitavoite (”ensimmäinen plasma”) on saavutettava joulukuussa 2025. 14. F4E käynnisti vuonna 2015 laajan laskennan, jonka avulla määritettiin yhteisyrityksen hankkeen rakennusvaiheeseen myöntämän osuuden lopullisia kustannuksia koskeva arvio. Tuloksen mukaan kustannusten odotetaan kasvavan noin 2 375 miljoonaa euroa (16) (suuriin teknisiin hankkeisiin sovellettavan 50 prosentin luottamustason mukaan) (17). 15. F4E ei ole vielä päivittänyt yhteisyrityksen ITERille osoittaman osuuden arvonmääritystä rakennusvaiheen päättämisen jälkeiseltä ajalta. 16. Kansainvälisen ITER-organisaation pääjohtaja esitti vuonna 2015 ITER-hankkeeseen kohdistuvien haasteiden vuoksi ITER-organisaation neuvostolle toimintasuunnitelman, johon sisältyy erityisiä toimenpiteitä, joilla on määrä puuttua hankkeen kehittämistä haittaaviin pääasiallisiin rajoitteisiin (18). F4E:n hallintoneuvosto hyväksyi oman toimintasuunnitelmansa, joka on pitkälti kansainvälisen ITER-organisaation toimintasuunnitelman (19) mukainen. Tietyt keskeiset toimet käynnistettiin vuonna 2015 (20), kun taas päätökset molempien toimintasuunnitelmien täysimääräisestä täytäntöönpanosta tehtiin uuden aikataulun ja ITER-hankkeen resurssien osalta ITER-neuvoston kesäkuun 2016 kokouksessa.

17. Jäljempänä esitettävät huomautukset eivät aseta tilintarkastustuomioistuimen lausuntoja kyseenalaiseksi.

HUOMAUTUKSET TALOUSARVIO- JA VARAINHALLINNOSTA

Tilinpäätöksen esittäminen

18. Tilinpäätöksen liitetietojen 4.3.1.1 kohdassa ”Kansainvälisen ITER-organisaation kanssa tehdyt ITER-hankintajärjestelyt” olevasta taulukosta ja tiedoista käy ilmi toteutetut hankintajärjestelyt (sarake 3) ja tähän mennessä maksetut hankintajärjestelyt (sarake 4). Taulukosta ei kuitenkaan käy ilmi, mihin asti käynnissä olevissa urakoissa on tosiasiassa päästy. Vuoden 2015 tilinpäätöksessä F4E täydensi näitä tietoja seuraavasti: kesken olevaa työtä koskevassa arviossa otettiin huomioon hankintamenettelyihin liittyviä sopimuksia koskevien menojen kokonaismäärä, ja lisäksi esitettiin kaavio, josta käy ilmi, onko kunkin kansainvälisen ITER-organisaation (21) kanssa tehdyn hankintajärjestelyn välitavoitteet saavutettu. Vuoden 2015 tilinpäätöksessä esitetystä arviosta huolimatta esitystapaa on edelleen kehitettävä, jotta yhteisyrityksen (22) tähän asti toteuttamien toimintojen tilanteesta ja arvosta saataisiin täsmällisempiä tietoja.

Varainhoitovuoden 2015 talousarvion toteuttaminen

19. Käytettävissä olevaan varainhoitovuoden 2015 lopulliseen talousarvioon sisältyi 467,9 miljoonaa euroa maksusitoumusmäärärahoja ja 586,08 miljoonaa euroa maksumäärärahoja. Maksusitoumusmäärärahojen käyttöaste oli sata prosenttia ja maksumäärärahojen käyttöaste 99,9 prosenttia. Vuoden 2015 alustavaan talousarvioon sisältyneiden maksusitoumusmäärärahojen käyttöaste oli kuitenkin 49 prosenttia (23). Maksusitoumusmäärärahoihin käytettävissä olleista 467,9 miljoonasta eurosta 52 prosenttia toteutettiin suorien yksittäisten sitoumusten perusteella ja loput 48 prosenttia kokonaissitoumusten perusteella (24). Vuoden 2015 alustavaan talousarvioon sisältyneiden maksumäärärahojen käyttöaste oli 82 prosenttia (25).

HUOMAUTUKSET YHTEISYRITYKSEN VALVONTAJÄRJESTELMIIN SISÄLTYVISTÄ KESKEISISTÄ KONTROLLEISTA

20. Monilla aloilla on edistytty merkittävästi, ja F4E:n vuonna 2015 suorittama hankkeen rakennusvaiheen lopullisia kustannuksia koskevan arvion laskenta oli huomattava saavutus (ks. kohdat 14 ja 15). Tilintarkastustuomioistuimen tarkastuksen aikaan (huhtikuussa 2016) käsiteltiin useita yhteisyrityksen toiminnan hallinnointiin liittyviä keskeisiä toimia: — F4E kehittää edelleen kaikkia operatiivisia sekä rahoitus- ja budjetointitietoja varten keskitettyä ja yhdenmukaista hallinnointijärjestelmää, jonka avulla voidaan seurata ja valvoa säännöllisesti arvioita, kuluja ja poikkeamia. Hallintoneuvosto hyväksyi 8. ja 9. kesäkuuta 2015 pitämässään kokouksessa johtajan ehdotuksen, jonka mukaan toiminnanohjausjärjestelmä (ERP) toteutetaan kahdessa vuodessa. — F4E on kehittänyt järjestelmän (sopimusten jäljittämiseen), jonka avulla hallinnoidaan kaikkia täytäntöönpantaviin sopimuksiin tehtyjä muutoksia ja raportoidaan poikkeamista ja vaikutuksista kuluihin. — Kansainvälisen ITER-organisaation kanssa keskustellaan järjestelmästä, jonka avulla saadaan tietoa toimien täytäntöönpanoasteen arvosta (ansaitun arvon hallinta). Tarkoituksena on parantaa varoja koskevien välitavoitteiden jakautumista hankintajärjestelyjen aikana (ks. kohta 18). — F4E-yhteisyrityksen aiempien sisäisten tarkastusten (26) perusteella hyväksymien toimintasuunnitelmien yleisen edistymisen osalta voidaan todeta, että tilintarkastustuomioistuimen tarkastuksen toimittamisajankohtana ainoastaan viisi suositusta oli vielä avoimena (27). — Vuonna 2015 yhteisyrityksen sisäisen tarkastuksen yksikkö sai valmiiksi kaksi toimeksiantoa, jotka liittyivät neutral beamer -järjestelmiin ja cryoplant-järjestelmiin. Sisäisen tarkastuksen yksikkö toimitti kolme tarkastuksia koskevaa seurantatoimenksiantoa (28), joiden osalta ei ollut enää voimassa olevia suosituksia. — Euroopan komission sisäisen tarkastuksen osasto kohdisti vuonna 2015 seurantaa vuonna 2013 toteuttamaansa rajoitettuun arviointiin, joka koski tarjouskilpailuerän 03 (Tokamak-rakennuskompleksi) hankinnassa käytettyä kilpailullista neuvottelumenettelyä. Sisäisen tarkastuksen yksikkö otti huomioon F4E:n tekemän työn, jonka tarkoituksena oli panna täytäntöön hankintaprosessia yleisesti parantavat suositukset. Kaksi suositusta oli edelleen avoimina (29). Sisäisen tarkastuksen yksikkö kohdisti seurantaa myös sen vuonna 2012 toimittaman hankintajärjestelyjä koskevan tarkastuksen jäljellä oleviin suosituksiin. Sisäisen tarkastuksen yksikkö totesi, että yhdeksästä edelleen jäljellä olevasta suosituksesta oli vuonna 2014 toteutetun ensimmäisen seurannan jälkeen pantu täytäntöön riittävällä tavalla seitsemän suositusta; muut kaksi suositusta arvioidaan uudelleen uuden hankintajärjestelyjen (30) täytäntöönpanoa koskevan toimeksiannon yhteydessä. — Vuonna 2015 yhteisyritys teetti F4E:n kiinteistösopimusten (31) riippumattoman arvioinnin. Muiden F4E:n kiinteistöalalla kärsimistä viiveistä ja kulupoikkeamisesta tekemiensä päätelmien lomassa (ks. kohdat 13 ja 14) laatijat toistivat arvionsa, jonka mukaan aikataulu ja varaus ennakoimattomia menoja varten olivat epärealistisia, mikä johtui hankkeen rakenteen alhaisesta toteuttamiskelpoisuudesta. — F4E:n sisäisellä riskinhallintajärjestelmällä ei yksilöity uusia riskejä vuonna 2015. Vuonna 2015 havaituista erittäin riskialttiista 16 toimesta 11 on pantu täytäntöön, kolmen täytäntöönpano on kesken ja kaksi toimea on vielä käynnistämättä.

Operatiiviset hankinnat ja avustukset

21. Kaikista vuonna 2015 käynnistetyistä 84 operatiivisesta tarjouskilpailumenettelystä 45 prosenttia oli neuvottelumenettelyjä (58 prosenttia vuonna 2014). Vaikka yhteisyritys vähensi vuonna 2015 neuvottelumenettelyjen prosenttiosuutta, sen on edelleen pyrittävä lisäämään operatiivisten hankintamenettelyjensä kilpailukykyä. Avustusten osalta ehdotuksia saatiin pyyntöä kohti keskimäärin 1,4.

22. Tilintarkastustuomioistuin tarkasti viisi operatiivista hankintamenettelyä. Hankintamenettelyjen käynnistämisvaiheessa on edistytty merkittävällä tavalla kuluarvioiden päivittämisessä. Tarkastuksessa tulivat kuitenkin ilmi seuraavat puutteet: — Yhdessä tapauksessa lopullisia kustannuksia koskeva arvio (32) oli menettelyn käynnistämisvaiheessa myönnettyä sopimusbudjettia 21 prosenttia korkeampi (4,7 miljoonaa euroa vuoden 2008 arvon mukaan). Eräässä toisessa menettelyssä kasvu oli 20 prosenttia (11,9 miljoonaa euroa vuoden 2008 arvon mukaan). — Yksi hankintamenettely saatiin päätökseen vasta kahdeksan kuukauden kuluttua hankintastrategiassa vahvistetusta määräpäivästä. Yksi syy tähän oli se, että tarjousten jättämismenettelyn päätökseen saattaminen viivästyi kolmella kuukaudella. Tämän seurauksena sopimus tehtiin lokakuussa 2015 eikä alkuperäisen suunnitelman mukaisesti helmikuussa 2015. — Yhdessä tapauksessa jälki-ilmoitus oli julkaistu EU:n virallisessa lehdessä, mutta F4E ei ollut julkaissut viitettä kyseiseen ilmoitukseen sivustollaan, vaikka tätä vaaditaan yhteisyrityksen varainhoitoasetuksessa.

Operatiivisten hankintasopimusten ja avustusten yleinen valvonta ja seuranta

23. Yhteisyrityksellä on järjestelmä, jonka avulla tarkastetaan (33), ovatko toimeksisaajat noudattaneet laadunvarmennusta koskevia vaatimuksia (34).

24. Yhteisyrityksen sisäisen tarkastuksen yksikkö ja Euroopan komission sisäisen tarkastuksen osasto kattoivat vuoden 2015 tarkastussuunnitelmissaan operatiivisten sopimusten yleisen valvonnan ja seurannan (rahoitukseen ja säännönmukaisuuteen kohdistuvat tarkastukset mukaan luettuna) (35).

25. F4E kohdisti vuonna 2015 jälkitarkastuksia kolmeen edunsaajaan, jotka olivat saaneet sen myöntämiä avustuksia (36). F4E toteuttaa havaittujen virheiden (37) korjaamiseen tarvittavia toimia, mutta jäännösvirhetasoa ei ole laskettu, koska tähän mennessä (38) on toimitettu vain vähän jälkitarkastuksia ja koska F4E:n myöntämien avustusten vaikutus sen koko talousarvioon (39) on pieni.

MUUT SEIKAT

Petostentorjuntastrategia

26. F4E:n hallintoneuvosto hyväksyi 8. ja 9. kesäkuuta 2015 petostentorjuntastrategian ja vastaavan toimintasuunnitelman. Yhteisyritys hyväksyi 9. joulukuuta 2015 myös päätöksen ilmiantamista koskevista säännöistä. Tilintarkastustuomioistuimen tarkastusajankohtana (huhtikuussa 2016) suurin osa toimista oli pantu täytäntöön, viestintää toteutettiin ja yhteisyrityksen kaikille osastoille järjestettiin koulutusta.

Oikeusperusta

27. EU:n yleiseen talousarvioon sovellettava uusi varainhoitoasetus (40) hyväksyttiin 25. lokakuuta 2012, ja se tuli voimaan 1. tammikuuta 2013 (41). Uuden varainhoitoasetuksen 208 artiklassa tarkoitettuihin elimiin (42) sovellettava varainhoidon puiteasetus tuli voimaan 8. joulukuuta 2013.

28. F4E:n hallintoneuvosto muutti lopulta 2. joulukuuta 2015 varainhoitoa koskevia säännöksiään ja niiden soveltamissääntöjä uuden EU:n varainhoitokehyksen mukaiseksi. Euroopan komissio antoi helmikuussa 2016 myönteisen lausunnon tarkistuksista, jotka F4E oli sisällyttänyt varainhoitoa koskeviin säännöksiinsä, mutta pyysi yhteisyritystä harkitsemaan, voisiko se tarkentaa niitä soveltamissääntöjensä säännöksiä, jotka liittyvät poikkeamiin EU:n varainhoitoasetuksesta ja 208 artiklassa tarkoitettuihin elimiin sovellettavasta varainhoidon puiteasetuksesta (43).

29. Uudet F4E:n varainhoitoa koskeva säännökset ja soveltamissäännöt tulivat voimaan takautuvasti 1. tammikuuta 2016. Uudet hankintaa ja avustuksia koskevat säännöt tulivat voimaan 1. kesäkuuta 2016. F4E tarkistaa parhaillaan sääntöjä, jotka koskevat uusien vaatimusten piiriin kuuluvia yhteisyrityksen työmenettelyjä ja prosesseja.

Vuotuinen toimintakertomus

30. F4E-yhteisyrityksen hallintoneuvoston puheenjohtaja viittaa yhteisyrityksen vuotta 2015 koskevassa toimintakertomuksessa kustannusylityksiin ja tähänastisiin ITER-hankkeen toteuttamista haitanneisiin viiveisiin sekä odotuksiin uuden talousarvion ja aikataulun aikaansaamisesta vuoden 2016 loppuun mennessä. Lisäksi F4E-yhteisyrityksen johtaja vahvistaa, että sisäisen valvonnan järjestelmää tehostetaan edelleen, jotta sen avulla lievennettäisiin asianmukaisesti tilintarkastustuomioistuimen havaitsemia riskejä erityisesti niiltä osin, kuin ne koskevat yhteisyrityksen ITER-hankkeen (44) rakennusvaiheeseen osoittaman rahoitusosuuden määrää.

AIEMMIN ESITETTYJEN HUOMAUTUSTEN SEURANTA

Teollis- ja tekijänoikeudet ja teollisuuspolitiikka

31. Yhteisyrityksen hallintoneuvosto hyväksyi 27. kesäkuuta 2013 päätöksen fuusioenergia-alan teollisuuspolitiikan ja teollis- ja tekijänoikeuksia koskevan politiikan toteuttamisesta sekä tietojen levittämisestä.

32. Yhteisyritys on laatinut hankintastrategiaa koskevan asiakirjan kutakin hankintatoimea varten. Yhteisyritys on laatinut kunkin hankintatoimen tulosaineiston omistusoikeuden osalta hankintastrategian täytäntöönpanon seurantaan käytettävän tarkistuslistan.

33. Tarkastuksen aikaan (huhtikuussa 2016) F4E oli toteuttanut suurimman osan F4E:n hallintoneuvoston 27. kesäkuuta 2013 tekemään päätökseen sisältyvistä määräyksistä. Viittä määräystä ei kuitenkaan ollut vielä pantu täysimääräisesti täytäntöön (45) ja kolmea ei ollut vielä pantu miltään osin täytäntöön (46). Näiden toimintalinjojen täytäntöönpanoa koskeva vaikutusarviointi on suunniteltu, mutta sitä ei ole vielä toteutettu.

Isäntävaltiosopimus

34. Espanjan kuningaskunnan kanssa 28. kesäkuuta 2007 tehdyn isäntävaltiosopimuksen mukaan yhteisyrityksen käyttöön olisi pitänyt antaa pysyvät tilat kesäkuuhun 2010 mennessä.

35. F4E-yhteisyrityksen ja Espanjan hallituksen välisen yhteydenpidon perusteella yhteisyritykselle esitettiin virallinen tarjous 10. maaliskuuta 2015. Isäntävaltio ilmoitti joulukuussa 2015 F4E:n hallintoneuvostolle, että 10. maaliskuuta 2015 esitetyn tarjouksen virallistamisesta ministeritasolla käytäviä neuvotteluja ei ollut saatu päätökseen. Isäntävaltio tarjoutui sen sijaan aloittamaan neuvottelut kiinteistön omistajan kanssa siitä, voisiko F4E:n nykyisestä toimipaikasta tulla yhteisyrityksen pysyvä toimipaikka. Tarkastuksen aikaan (huhtikuussa 2016) yhteisyritys oli parhaillaan tutkimassa kyseistä uutta ehdotusta.

Henkilöstösääntöjen soveltamissäännöt

36. Yhteisyritys hyväksyi edelleen vuonna 2015 useita henkilöstösääntöjen soveltamissääntöjä, jotka vastaavat EU:n henkilöstösääntöjen soveltamissääntöjä (47). Tästä huolimatta tietyt henkilöstösääntöjen soveltamissäännöt ovat vielä hyväksymättä (48).

Tilintarkastustuomioistuimen IV jaosto on tilintarkastustuomioistuimen jäsenen Baudilio TOMÉ MUGURUZAN johdolla hyväksynyt tämän kertomuksen Luxemburgissa 18. lokakuuta 2016 pitämässään kokouksessa. Tilintarkastustuomioistuimen puolesta Klaus-Heiner LEHNE presidentti

(1) International Thermonuclear Experimental Reactor (kansainvälinen lämpöydinkoereaktori).

(2) Neuvoston päätös 2007/198/Euratom, tehty 27 päivänä maaliskuuta 2007, eurooppalaisen yhteisyrityksen perustamisesta ITERiä ja fuusioenergian kehittämistä varten sekä etujen myöntämisestä perustettavalle yhteisyritykselle (EUVL L 90, 30.3.2007, s. 58). Päätöstä on muutettu neuvoston päätöksellä 2013/791/Euratom, tehty 13 päivänä joulukuuta 2013 (EUVL L 349, 21.12.2013, s. 100), ja neuvoston päätöksellä (Euratom) 2015/224, tehty 10 päivänä helmikuuta 2015 (EUVL L 37, 13.2.2015, s. 8).

(3) Liitteessä esitetään tiedotustarkoituksessa yhteenveto yhteisyrityksen vastuualueista, toiminnasta ja resursseista.

(4) Fuusioenergia-alan kansainvälinen ITER-organisaatio perustettiin lokakuussa 2007 alun perin 35 vuodeksi. Organisaation tehtävänä on panna täytäntöön ITER-hanke, jonka avulla pyritään osoittamaan fuusioenergian tieteellinen ja teknologinen toteutettavuus. Organisaatioon kuuluvat Euratom, Kiinan kansantasavalta, Intian tasavalta, Japani, Korean tasavalta, Venäjän federaatio ja Yhdysvallat.

(5) Sisältää taseen, tuloslaskelman, rahavirtalaskelman, nettovarallisuuden muutoksia koskevan laskelman, yhteenvedon keskeisistä tilinpäätöksen laatimisperiaatteista ja muut liitetiedot.

(6) Selvitys talousarvion toteuttamisesta sisältää yhteenvedon budjettiperiaatteista ja muut liitetiedot.

(7) EUVL L 328, 7.12.2013, s. 42.

(8) Komission tilinpitäjän vahvistamat kirjanpitosäännöt perustuvat kansainvälisen tilintarkastajaliiton (International Federation of Accountants, IFAC) antamiin kansainvälisiin julkisen sektorin tilinpäätösstandardeihin (International Public Sector Accounting Standards, IPSAS) tai, silloin kun se on relevanttia, kansainvälisen tilinpäätösstandardeja käsittelevän elimen (International Accounting Standards Board, IASB) antamiin kansainvälisiin IAS/IFRS-tilinpäätösstandardeihin (International Accounting Standards/International Financial Reporting Standards).

(9) Delegoitu asetus (EU) N:o 1271/2013, 107 artikla.

(10) ITER-hankkeen tilannetta koskevat neuvoston päätelmät, 7. heinäkuuta 2010 (asiakirja 11902/10).

(11) Komission tiedonanto Euroopan parlamentille ja neuvostolle: ITER-hankkeen tilanne ja mahdollinen jatko (KOM(2010) 226 lopullinen), 4. toukokuuta 2010.

(12) Tämä on seurausta erityisesti innovatiivisista teknisistä ratkaisuista ja teknisistä haasteista, jotka liittyivät useisiin kansainväliselle ITER-organisaatiolle maksettaviin luontaissuorituksiin. Tilanteeseen vaikuttivat lisäksi teknisiin eritelmiin ja laajuuteen liittyvät muutokset, jotka ovat kansainvälisen ITER-organisaation vastuulla ja joihin F4E voi vaikuttaa vähän tai ei lainkaan.

(13) Asia tuotiin esille myös EU:n neuvostolle marraskuussa 2015 toimitetussa edistymiskertomuksessa (Fusion for Energy Progress Report) ja kertomusta koskevassa neljännessä vuotuisessa arvioinnissa (4th Annual Assessment of Fusion for Energy – Report to the Council of the European Union of November 2015).

(14) Kansainväliselle ITER-organisaatiolle maksettavia luontaissuorituksia koskevan hankemuutospyynnön osalta osoittautui, että (MAC-10-suuntaviivojen mukaisten) muutosten vuoksi kasvaneiden kulujen korvaamiseen käytetty aiempi järjestelmä ei ollut tehokas, millä oli kielteinen vaikutus F4E:n hankkeeseen antaman osuuden kuluihin. ITER-organisaation neuvosto sopi maaliskuussa 2015 siitä, että vanha järjestelmä korvataan uudella vararahastolla, josta on tarkoitus kuitata kulupoikkeamat, jotka johtuvat kotimaisten virastojen hankkeeseen osoittamien osuuksien laajuuteen tehdyistä muutoksista.

(15) Tilintarkastustuomioistuimen kertomus varainhoitovuodelta 2013 (EUVL C 452, 16.12.2014, s. 44), kohta 12, alaviite 12.

(16) Arvioon sisältyy kansainväliselle ITER-organisaatiolle ennen vuotta 2020 osoitettava 300 miljoonan euron lisäkäteisrahoitus sekä Japaniin siirrettyjä EU:n hankintoja koskeva 75 miljoonan euron lisärahoitusosuus, joka ei sisältynyt alun perin esitettyyn kustannusarvioon. Ks. Fusion for Energy Progress Report to the Council of the European Union of November 2015.

(17) Uusi arvio on 35 prosenttia suurempi kuin neuvoston vuonna 2010 hyväksymä luku. Määrä on myös suurempi kuin F4E:n marraskuussa 2014 raportoima 428 miljoonan euron kasvu (ks. tilintarkastustuomioistuimen vuosikertomus varainhoitovuodelta 2014, kohta 14), koska vuonna 2015 toteutettiin aiempaa suuremmassa mittakaavassa laskenta, jonka avulla määritettiin koko rakennusvaiheen lopullisia kustannuksia koskeva arvio. Edellisellä kerralla arvioitiin ainoastaan tehtyjä sopimuksia koskevat kulupoikkeamat.

(18) Kansainvälisen ITER-organisaation neuvosto nimitti 5. maaliskuuta 2015 uuden pääjohtajan ja vahvisti ITER-organisaation toimintasuunnitelman vuodelle 2015.

(19) F4E:n hallintoneuvosto on vahvistanut F4E:n toimintasuunnitelmassa määritetyt pääperiaatteet ja erityisesti toimenpiteet, joiden tarkoituksena on tukea kansainvälisen ITER-organisaation uuden pääjohtajan kaavaileman uuden yhdennetyn organisaation perustamista. Hallintoneuvosto on pyytänyt tutkimaan kaikki toimintasuunnitelman täytäntöönpanoon mahdollisesti liittyvät juridiset ongelmat.

(20) Erityisesti vararahastomekanismin, hankejohtokunnan ja kiinteistöalan integroitujen hanketiimien perustaminen.

(21) Ks. yhteisyrityksen varainhoitovuoden 2015 alustava tilinpäätös, s. 33–35.

(22) F4E oli sopimassa tarkastuksen aikaan (huhtikuussa 2016) kansainvälisen ITER-organisaation kanssa varojen jakoon koko hankintamenettelyn elinkaaren aikana sovellettavan kehyksen muuttamisesta siten, että tämä vastaisi tarkemmin kunkin kotimaisen viraston aikaansaamaa edistystä.

(23) Alkuperäisessä talousarviossa, joka vahvistettiin 3. joulukuuta 2014, maksusitoumusmäärärahoja oli 953,6 miljoonaa euroa. Määrää vähennettiin 467,9 miljoonaan euroon lisätalousarvioissa (9. kesäkuuta ja 2. joulukuuta 2015). Syynä ovat ITERin rakennusmäärärahoja koskevaan talousarviolukuun liittyvien toimien toteutusviiveet.

(24) Yksittäisten sitoumusten alhaista täytäntöönpanoastetta selittää ITER-hankkeen yleinen viivästyminen.

(25) Alkuperäisessä talousarviossa, joka vahvistettiin 3. joulukuuta 2014, maksumäärärahoja oli 645,09 miljoonaa euroa. Määrää vähennettiin 526,08 miljoonaan euroon lisätalousarvioissa (9. kesäkuuta ja 2. joulukuuta 2015).

(26) Sisäiset tarkastukset koskivat seuraavia aiheita: varainhoitoprosessit; avustusten hallinnointi; asiantuntijan kanssa tehtävät sopimukset; hankintaa edeltävät toimet; ITER-rakennuksia koskeva hankinta, valinta ja rekrytointi; ITER-rakennuksia koskevien sopimusten täytäntöönpanon seuranta; hankintajärjestelyiden valmistelu; tarjouskilpailuerän 03 hankinnassa (Tokamak-rakennuskompleksi) käytetyn kilpailullisen neuvottelumenettelyn arviointi ja sopimushallinnoinnin rajoitettu arviointi.

(27) Yksi suositus ITER-rakennusten alan hankinnan tarkastuksesta, kaksi tarjouskilpailuerän 03 hankinnassa käytetyn kilpailullisen neuvottelumenettelyn arvioinnista ja kaksi sopimushallinnoinnin rajoitetusta arvioinnista.

(28) Seuranta koski avustusten hallinnoinnin, hankintaa edeltävän operatiivisen toiminnan ja varainhoitoprosessin tarkastuksia.

(29) Suositus 5 ”julkista hankintaa koskevan dokumentaation parantaminen” (arvioitu tärkeäksi) ja suositus 6 ”hankinnassa avustavien kolmansien osapuolten tuotosten riittävän hyväksynnän varmistaminen” (arvioitu erittäin tärkeäksi).

(30) Suositus 7 ”lopullisia kustannuksia koskevaan arvioon liittyvän toimintapolitiikan hyväksyminen ja täytäntöönpano” (arvioitu kriittiseksi) ja suositus 9 ”hankesuunnitteluun, -raportointiin ja -seurantaan käytettävien it-välineiden rakenteen ja sisällön parantaminen” (arvioitu erittäin tärkeäksi).

(31) ITER-rakennusten riippumaton hankearviointi (syys–marraskuu 2015) esitettiin F4E:n hallintoneuvostolle joulukuussa 2015.

(32) F4E:n määritelmän mukaisesti lopullisia kuluja koskevalla arviolla tarkoitetaan aikatauluun sisältyvän toimen, työnosituksen osatekijän tai hankkeen odotettuja kokonaiskustannuksia, kun määritetyt työt on saatu päätökseen. Sovelletun kustannusarvion (EAC50) mukaan 50 prosentin todennäköisyydellä hankkeen täytäntöönpanokustannukset alittavat arvioidun määrän ja vastaavasti 50 prosentin todennäköisyydellä hankkeen täytäntöönpanokustannukset ylittävät arvioidun määrän.

(33) Vuonna 2015 toimitetuista 19:stä laatua koskevasta tarkastuksesta 15 saatiin päätökseen huhtikuuhun 2016 mennessä, kolme oli kesken ja yksi oli peruuntunut. Tarkastusten yhteydessä havaittiin 33 tapausta, joissa menettelyjä ei ollut noudatettu, ja 127 parannusta vaativaa osa-aluetta.

(34) Tarkastukset kattavat laatusuunnitelman; kaikki tapaukset, joissa ei ole noudatettu tiettyä vaatimusta; hankintojen valvonnan ja alihankinnan hallinnoinnin; dokumentoinnin ja tiedonhallinnan; muutosten ja poikkeamien hallinnoinnin; rakennustöihin sovellettavan laadunvalvontasuunnitelman; yksityiskohtaisen hankeaikataulun, sopimusten riskinhallinnan ja teknisiin töihin sovellettavan laadunvalvontasuunnitelman.

(35) Ks. kohta 20, kolmas ja neljäs luetelmakohta.

(36) Tarkastettavina oli yhdeksän avustusta (kolme kultakin avunsaajalta), joiden kokonaisarvo oli miljoona euroa ja osuus viisi prosenttia avustuksia saaneiden kokonaismäärästä ja 1,4 prosenttia tehtyjen avustussopimusten kokonaismäärästä (tilanne huhtikuussa 2016: F4E:n perustamisesta alkaen on sidottu yhteensä 76 miljoonaa euroa 66 edunsaajaa varten). Havaittujen virheiden taloudellinen vaikutus oli 26 000 euroa yhteisyrityksen hyväksi.

(37) Joko kuittaamalla määrä tai esittämällä veloitusilmoitus.

(38) Tarkastukseen oli valittu viisi edunsaajaa, joiden osalta oli tarkastettu yhteensä 5,7 miljoonan euron määrä, mikä vastaa 7,5:tä prosenttia sekä kaikista edunsaajista että F4E:n perustamisen jälkeen tehdyistä avustussopimuksista.

(39) tilanne 31. joulukuuta 2015: 1,7 prosenttia 4,4 miljardin euron talousarviositoumusten kokonaismäärästä perustamisen jälkeen (ks. vuoden 2015 talousarvio- ja varainhallintoa koskeva selvitys, liite I).

(40) Euroopan parlamentin ja neuvoston asetus (EU, Euratom) N:o 966/2012 (EUVL L 298, 26.10.2012, s. 1).

(41) Asetuksen (EU, Euratom) N:o 966/2012 214 artikla mainittuine poikkeuksineen.

(42) Komission delegoitu asetus (EU) N:o 110/2014 julkisen ja yksityisen sektorin kumppanuuteen perustuvien elinten varainhoidon malliasetuksesta (EUVL L 38, 7.2.2014, s. 2).

(43) Erityisesti seuraavilta osin: kriteerit, joiden mukaan oikeudellinen sitoumus voidaan tehdä ennen talousarviositoumusta (varainhoitoa koskevat säännökset (VHS), 70 artiklan 2 kohta); kriteerit, joiden mukaan kansainvälisen organisaation, kotimaisten virastojen, kansainvälisen ITER-organisaation tai F4E:n isäntinä toimivien jäsenvaltioiden kanssa tehdään sopimuksia ilman julkista hankintaa koskevaa menettelyä (VHS, 85 b artikla); ehdot, jotka oikeuttavat poikkeamaan sopimusten kolmen vuoden enimmäiskestosta lisätoimitusten vuoksi (VHS, 85 e artikla), ja säännöt, jotka koskevat hallintoneuvoston laatimaa luetteloa organisaatioista, joille voidaan myöntää avustuksia ilman ehdotuspyyntöä, sekä kyseisen luettelon käyttöä (VHS, 90 c artikla).

(44) Vuosikertomus varainhoitovuodelta 2014, kohta 27 (EUVL C 422, 17.12.2015, s. 33).

(45) Kilpailulliseen neuvottelumenettelyyn osallistumisesta maksettavaa taloudellista korvausta koskevat suuntaviivat.

(46) Ydinvastuuta koskeva laajennettu poikkeuslupa, siirtyminen lähinnä suorituskykyyn perustuviin hankintoihin ja kaksivaiheisen kilpailullisen neuvottelumenettelyn mahdollisuuden selvittäminen.

(47) Erityisesti palvelukseenoton, eläkkeiden, palkkojen ja korvausten, työolojen, sairauskulujen, ammattietiikan ja käytöksen sekä palvelukseenoton ja EU:n ulkopuolella komennuksella työskentelevän henkilöstön osalta.

(48) Muun muassa säännöt väliaikaisten toimihenkilöiden palvelukseenotosta, sopimussuhteisen henkilöstön käytöstä ja palkkaamisesta, virkamiesten arviointi- ja ylennysmenettelyistä sekä kurinpitomenettelyistä ja hallinnollisista tutkimuksista.

LIITE ITERistä ja fuusioenergian kehittämisestä vastaava eurooppalainen yhteisyritys (Barcelona) Vastuualueet ja toiminta Perussopimuksen mukainen unionin toimivalta (Euroopan atomienergiayhteisön perustamissopimus, 45 ja 49 artikla) Euroopan atomienergiayhteisön perustamissopimuksen V luku ”Yhteisyritykset” ja erityisesti seuraavat artiklat: 45 artikla ”Yhteisön ydinteknisen teollisuuden kehitykselle erityisen tärkeitä yrityksiä voidaan perustaa tässä sopimuksessa tarkoitettuina yhteisyrityksinä seuraavien artiklojen määräysten mukaisesti.” 49 artikla ”Yhteisyritys perustetaan neuvoston päätöksellä. Yhteisyritys on oikeushenkilö.” Yhteisyrityksen toimivaltuudet (neuvoston päätös 2007/198/Euratom, muutettuna neuvoston päätöksellä 2013/791/Euratom ja neuvoston päätöksellä (Euratom) 2015/224) Tavoitteet — Vastata Euroopan atomienergiayhteisön (Euratom) osuudesta fuusioenergia-alan kansainvälisessä ITER-organisaatiossa — vastata Euratomin osuudesta Japanin kanssa toteutettavissa fuusioenergian nopeaan toteuttamiseen tähtäävissä laajemman lähestymistavan toimissa — valmistella ja sovittaa yhteen toimintaohjelma, jolla valmistellaan koefuusioreaktorin ja muiden asiaan liittyvien laitteistojen, kuten kansainvälisen fuusiomateriaalien säteilytyslaitoksen (International Fusion Materials Irradiation Facility, IFMIF), rakentamista. Tehtävät — Valvoa ITER-hankkeen sijoituspaikan valmisteluja — hankkia ITER-organisaation käyttöön komponentteja, laitteita, materiaaleja ja muita voimavaroja — hallinnoida hankintajärjestelyjä suhteessa ITER-organisaatioon ja varsinkin tähän liittyviä laadunvarmistusmenettelyjä — valmistella ja sovittaa yhteen Euratomin osallistumista ITER-hankkeen tieteelliseen ja tekniseen hyödyntämiseen — sovittaa yhteen tieteellisiä ja teknologisia tutkimus- ja kehitystoimia, joilla tuetaan Euratomin osuutta ITER-organisaatiossa — vastata Euratomin rahoitusosuudesta ITER-organisaatiossa — toteuttaa järjestelyt henkilöstön antamiseksi ITER-organisaation käyttöön — toimia yhteyskanavana ITER-organisaatioon päin ja harjoittaa muunlaista ITER-sopimusta hyödyttävää toimintaa. Hallinto Hallintoneuvosto, pääjohtaja ja muut elimet Hallintoneuvosto vastaa yhteisyrityksen valvonnasta sen pyrkiessä tavoitteisiinsa sekä varmistaa toiminnassaan tiiviin yhteistyön yhteisyrityksen ja sen osakkaiden välillä. Hallintoneuvoston sekä yhteisyrityksen päivittäisestä hallinnosta vastaavan ja sen laillisena edustajana toimivan pääjohtajan lisäksi yhteisyrityksen hallintoon osallistuu useita elimiä: Puheenjohtajisto, tekninen asiantuntijaryhmä, hankintoja ja sopimuksia käsittelevä komitea, hallinto- ja johtokomitea, tarkastuskomitea ja sisäinen arviointipaneeli. Sisäinen tarkastaja: sisäisen tarkastuksen yksikkö ja Euroopan komission sisäisen tarkastuksen osasto 1. tammikuuta 2012 alkaen. Ulkoinen tarkastaja: Euroopan tilintarkastustuomioistuin. Vastuuvapauden myöntävä viranomainen: Euroopan parlamentti neuvoston suosituksesta. Toiminta ja palvelut vuonna 2015 Tarkat tiedot vuoden 2015 toiminnasta ja palveluista esitetään yhteisyrityksen sivustolla http://www.fusionforenergy.europa.eu/ Lähde: ITERistä ja fuusioenergian kehittämisestä vastaava eurooppalainen yhteisyritys.